Μεθαμφεταμίνη

Η **μεθαμφεταμίνη**, επίσης γνωστή ως **μεταμφεταμίνη** (INN), **δεξτρομεθαμφεταμίνη**, **μεθυλαμφεταμίνη**, **N-μεθυλαμφεταμίνη** και **δεσοξυεφεδρίνη** είναι ένα ψυχοενεργό διεγερτικό ναρκωτικό. Αυξάνει την εγρήγορση και την ενέργεια, και σε υψηλές δόσεις, μπορεί να προκαλέσει ευφορία, την ενίσχυση της αυτοεκτίμησης, και την αύξηση της σεξουαλικής ευχαρίστησης. Η μεθαμφεταμίνη έχει υψηλό δυναμικό για κατάχρηση, ενεργοποιώντας το ψυχολογικό σύστημα ανταμοιβής, αυξάνοντας τα επίπεδα της ντοπαμίνης, νορεπινεφρίνης και σεροτονίνης στον εγκέφαλο. Η μεθαμφεταμίνη είναι εγκεκριμένη από την FDA στις Ηνωμένες Πολιτείες για την αντιμετώπιση της  ΔΕΠΥ  και της εξωγενούς παχυσαρκίας, υπό την κατοχυρωμένη εμπορική επωνυμία Desoxyn.

## Μηχανισμός Δράσης
Η **μεθαμφεταμίνη** εισέρχεται στον εγκέφαλο και προκαλεί μια καταρρακτώδη απελευθέρωση νορεπινεφρίνης, ντοπαμίνης και σεροτονίνης. Σε μικρότερο βαθμό δρα ως αναστολέας επαναπρόσληψης ντοπαμίνης και αδρεναλίνης, ενώ σε υψηλές συγκεντρώσεις λειτουργεί ως αναστολέας της μονοαμινοξειδάσης (MAOI). Ο μηχανισμός δράσης που εμπλέκεται στην παραγωγή των ευεργετικών συμπεριφορικών αλλαγών που παρατηρούνται στα υπερκινητικά παιδιά που λαμβάνουν μεθαμφεταμίνη παραμένει άγνωστος.
## Φαρμακοδυναμική
Η **μεθαμφεταμίνη** είναι ένα ισχυρό διεγερτικό του κεντρικού νευρικού συστήματος, που επηρεάζει τους νευροχημικούς μηχανισμούς που είναι υπεύθυνοι για τη ρύθμιση του καρδιακού ρυθμού, της θερμοκρασίας του σώματος, της αρτηριακής πίεσης, της όρεξης, της προσοχής, της διάθεσης και των αντιδράσεων που σχετίζονται με την εγρήγορση ή τις καταστάσεις συναγερμού. Οι οξείες επιδράσεις του φαρμάκου μοιάζουν στενά με τις φυσιολογικές και ψυχολογικές επιδράσεις μιας αντίδρασης fight-or-flight που προκαλείται από την επινεφρίνη, όπως η αυξημένη καρδιακή συχνότητα και αρτηριακή πίεση, η αγγειοσυστολή (συστολή των τοιχωμάτων των αρτηριών), η βρογχοδιαστολή και η υπεργλυκαιμία (αυξημένο σάκχαρο στο αίμα). Οι χρήστες βιώνουν αύξηση της συγκέντρωσης, αυξημένη πνευματική εγρήγορση και εξάλειψη της κόπωσης, καθώς και μείωση της όρεξης.

## Απορρόφηση
Η **μεθαμφεταμίνη** απορροφάται γρήγορα από το γαστρεντερικό σωλήνα, με τις μέγιστες συγκεντρώσεις της να εμφανίζονται από 3,13 έως 6,3 ώρες μετά την κατάποση. Επιπλέον, όταν χορηγείται ενδορρινικά ή μέσω εισπνοής, η μεθαμφεταμίνη παρουσιάζει επίσης υψηλό βαθμό απορρόφησης. Κατανέμεται στις περισσότερες περιοχές του σώματος. Λόγω της υψηλής λιποφιλικότητάς της, η μεθαμφεταμίνη διαπερνά τον αιματοεγκεφαλικό φραγμό και περνά τον πλακούντα.

## Μεταβολισμός
Ο κύριος τόπος μεταβολισμού είναι το ήπαρ μέσω αρωματικής υδροξυλίωσης, N-αποαλκυλίωσης και απαμίνωσης. Τουλάχιστον επτά μεταβολίτες έχουν εντοπιστεί στα ούρα, με τους κύριους μεταβολίτες να είναι η αμφεταμίνη (ενεργή) και η 4-υδροξυμεθαμφεταμίνη. Άλλοι δευτερεύοντες μεταβολίτες περιλαμβάνουν την 4-υδροξυαμφεταμίνη, τη νορεφεδρίνη και την 4-υδροξυνορεφεδρίνη.

## Τοξικότητα
Οι εκδηλώσεις από οξεία υπερδοσολογία με **μεθαμφεταμίνη** περιλαμβάνουν ανησυχία, τρόμο, υπερρεφλεξία, ταχεία αναπνοή, σύγχυση, επιθετικότητα, ψευδαισθήσεις, καταστάσεις πανικού, υπερπυρεξία και ραβδομυόλυση. Η κόπωση και η κατάθλιψη συνήθως ακολουθούν τη διέγερση του κεντρικού νευρικού συστήματος. Οι καρδιαγγειακές επιδράσεις περιλαμβάνουν αρρυθμίες, υπέρταση ή υπόταση, και κυκλοφορική κατάρρευση. Τα γαστρεντερικά συμπτώματα περιλαμβάνουν ναυτία, εμετό, διάρροια και κοιλιακές κράμπες. Η θανατηφόρος δηλητηρίαση συνήθως καταλήγει σε σπασμούς και κώμα.

## Βραχυπρόθεσμες Επιπτώσεις
*Απώλεια όρεξης
*Ταχυκαρδίες, αύξηση της πίεσης του αίματος και θερμοκρασίας του σώματος
*Διεσταλμένες κόρες ματιών
*Διαταραχές ύπνου
*Υπερκινητικότητα
*Εσφαλμένη αντίληψη ενέργειας
*Ναυτία 
*Παράξενη, σπασμωδική και μερικές φορές βίαιη συμπεριφορά
*Παραισθήσεις, υπερβολικές εξάρσεις και οξυθυμία
*Πανικός και ψύχωση
*Υπερβολική δόση μπορεί να οδηγήσει σε παροξυσμούς, κρίσεις και θάνατο.

## Μακροπρόθεσμες Επιπτώσεις
*Ανεπανόρθωτες βλάβες στα αιμοφόρα αγγεία της καρδιάς και του εγκεφάλου, υψηλή πίεση που οδηγεί σε καρδιακές προσβολές, εγκεφαλικό και θάνατο 
*Βλάβες στο συκώτι, στα νεφρά και στους πνεύμονες
*Καταστροφή των ρινικών ιστών, αν γίνει χρήση μέσω εισπνοής
*Αναπνευστικά προβλήματα, αν καπνίζεται
*Μολυσματικές ασθένειες και αποστήματα, αν λαμβάνεται με ένεση
*Υποσιτισμός, απώλεια βάρους
*Εκτεταμένη καταστροφή δοντιών
*Αποπροσανατολισμός, απάθεια, σύγχυση, εξάντληση
*Ισχυρή ψυχολογική εξάρτηση
*Ψύχωση
*Κατάθλιψη
*Βλάβη στον εγκέφαλο παρόμοια με τη νόσο του Αλτσχάιμερ, εγκεφαλικό επεισόδιο και επιληψία.

## Παραπομπές


## Πηγές
*

## Εξωτερικοί σύνδεσμοι
* 
* 

Κατηγορία:Αλκαλοειδή
Κατηγορία:Αρωματικές αμίνες
Κατηγορία:Διεγερτικά
Κατηγορία:Ευφορικά